KIRJALLINEN KYSYMYS E-1113/98 komissiolle esittäjä(t): Hiltrud Breyer (V) (8. huhtikuuta 1998)

Aihe: Runsaasti rikastetun uraanin kuljetus FRM II -reaktoriin

1. Mistä lähtien komissio on tiennyt Saksan ja Venäjän kahdenvälisistä neuvotteluista, jotka koskevat 1,2 tonnia painavan runsaasti rikastetun uraanierän kuljetusta FRM II -reaktoriin?

2. Osallistuiko EU näihin neuvotteluihin tai sovittiinko neuvottelun tuloksista EU:n kanssa? Jos sovittiin, milloin ja miten?

3. Onko totta, että runsaasti rikastettu uraani on tarkoitettu ainoastaan FRM II -reaktorin käyttöön ja että sen toimittaminen eteenpäin Saksassa tai EU:n sisällä on kielletty?

4. Onko totta, että Venäjälle on annettu laajat ennaltahyväksymisoikeudet (prior consent) runsaasti rikastetun uraanin käyttöön ja sen toimittamiseen eteenpäin? Jos on, mitä mieltä komissio on tästä sopimuksesta?

5. Onko EU jo hyväksynyt Saksan ja Venäjän kahdenvälisen sopimuksen? Jos ei, mikä on EU:n kanta kyseiseen sopimukseen? Jos on, millä perusteella EU hyväksyy sen, että Venäjällä on ennaltahyväksymisoikeus runsaasti rikastettuun uraaniin, samalla kun USA:lle ei myönnetty tällaista oikeutta?

6. Missä vaiheessa EU:n ja Venäjän omaa ydinpuitesopimusta koskevat neuvottelut (viralliset ja epäviralliset) ovat?

7. Antoiko neuvosto valtuudet tällaista sopimusta koskeviin virallisiin neuvotteluihin? Jos antoi, milloin ja minkälaiset?

8. Mitä seurauksia EU:n ja Venäjän hallituksen välisen puitesopimuksen tekemisellä olisi Saksan ja Venäjän kahdenvälisen sopimuksen tehokkuudelle? Säilyttäisikö Venäjä ennaltahyväksymisoikeutensa suhteessa 1,2 tonnia painavan runsaasti rikastetun uraanierän käyttöön ja eteenpäin toimittamiseen FRM II -reaktorille?

Komission jäsenen Sir Leon Brittanin komission puolesta antama vastaus (25. toukokuuta 1998)

Saksa toimitti 13. elokuuta 1997 päivätyllä kirjeellä Euroopan atomienergiayhteisön perustamissopimuksen 103 artiklan mukaisesti luonnoksen Venäjän federaation kanssa tehtävästä kahdenvälisestä sopimuksesta, joka koskee 1 200 kg rikastettua uraania käsittävän erän toimittamista käytettäväksi München II -tutkimusreaktorissa koko sen käyttöaikana. Komissio ei ollut mukana sopimusta koskevissa neuvotteluissa.

Sopimuksen mukaan Saksa myöntää Venäjän federaatiolle ennakkohyväksyntäoikeudet. Sopimuksessa kuitenkin todetaan erityisesti, että sillä ei muuteta Saksalle Euratomin sopimuspuolena kuuluvia velvoitteita.

Komissio ilmoitti Saksan viranomaisille 25. syyskuuta 1997 päivätyllä kirjeellä, että sopimustekstin perusteella sopimukseen ei sisällä lausekkeita, jotka haittaisivat Euroopan atomienergiayhteisön perustamissopimuksen soveltamista. Euratomin hankintakeskus osallistuu kyseisen uraanierän hankintaan asian kannalta olennaisten Euratomin perustamissopimuksen VI luvun määräysten mukaisesti.

Komissio osallistuu ainoastaan Euratomin perustamissopimuksen 103 artiklan määräysten mukaisesti jäsenvaltioiden ja kolmansien osapuolten kahdenvälisiä sopimuksia koskeviin neuvotteluihin. Kyseistä kahdenvälistä sopimusta koskevat mahdolliset yksityiskohtaiset kysymykset olisi osoitettava Saksan viranomaisille.

Arvoisan parlamentinjäsenen tarkoittamaa Saksan ja Venäjän federaation välillä neuvoteltua sopimusta ei ole vielä allekirjoitettu.

Euroopan yhteisön ja Venäjän federaation välillä 24. kesäkuuta 1994 tehty kumppanuus- ja yhteistyösopimus, joka tuli voimaan 1. joulukuuta 1997, muodostaa viitekehyksen, jonka mukaisesti erityiset kahdenväliset sopimukset, ydinaineiden kauppaa koskevat sopimukset mukaan luettuna, on tehtävä. Erityisten yhteistyöhankkeiden toteuttamisjärjestelyistä neuvotellaan parhaillaan.